CELEX: 
Language: hu
Date: 2019-03-14 00:00:00
Title: A BIZOTTSÁG (EU) .../... FELHATALMAZÁSON ALAPULÓ HATÁROZATA a 305/2011/EU európai parlamenti és tanácsi rendeletnek az építési munkáknál csupán a lezuhanás megakadályozására használt, függőleges szerkezeti terhelésnek nem kitett mellvéd- és korlátszerkezetek teljesítménye állandóságának értékelésére és ellenőrzésére alkalmazandó rendszerek tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az építési termékek forgalmazására vonatkozó harmonizált feltételek megállapításáról és a 89/106/EGK tanácsi irányelv hatályon kívül helyezéséről szóló, 2011. március 9-i 305/2011/EU európai parlamenti és tanácsi rendelet
                  1
                28. cikke értelmében az építési termékek alapvető jellemzőik tekintetében nyújtott teljesítménye állandóságának értékelését és ellenőrzését (a továbbiakban: AVCP) a 305/2011/EU rendelet V. mellékletében meghatározott rendszereknek megfelelően kell elvégezni.
            
            
               A 305/2011/EU rendelet 28. cikke (2) bekezdésének és 60. cikke h) pontjának értelmében a Bizottság felhatalmazást kapott arra, hogy az építési termékek vonatkozásában, az e rendelkezésekben megállapított szempontok alapján megállapítsa az AVCP-rendszereket egy adott termékre, termékcsaládra, illetve alapvető jellemzőre vonatkozóan.
            
            
               Az építési munkáknál csupán a lezuhanás megakadályozására használt, függőleges szerkezeti terhelésnek nem kitett mellvéd- és korlátszerkezetek tekintetében az AVCP-rendszerek megállapítására vonatkozóan még nem született megfelelő határozat.
            
            
               A 28. cikk (2) bekezdése értelmében az összes releváns szempontot figyelembe véve a gyártók számára legkevésbé költséges AVCP-rendszerek kiválasztására kell törekedni. A jelenlegi körülmények között a szóban forgó termékek élettartamuk alatti viselkedésével kapcsolatos tapasztalatok – az ilyen termékek hibáinak okait vizsgáló felmérés tanúsága szerint is – azt mutatják, hogy a gyártónak még a termék forgalomba hozatala előtt célszerű elvégeznie a tűzzel szembeni viselkedésen kívüli összes alapvető jellemző tekintetében nyújtott teljesítményük értékelését. Költségesebb rendszerekre nincs szükség. E szempontok arra késztették a Bizottságot, hogy a szóban forgó termékekre vonatkozóan alkalmazásra kerülő határozat tervezetében a tűzzel szembeni viselkedésen kívül minden egyéb alapvető jellemző tekintetében a 305/2011/EU rendelet V. mellékletében előírt 4. rendszert válassza. 
            
            
               A tűzzel szembeni teljesítmény tekintetében, csak ezen alapvető jellemzőre vonatkozóan a szokásosan választható 1., 3. vagy 4. rendszer e termékek esetében is megfelelőnek tekinthető. A 305/2011/EU rendelet 28. cikkének (2) bekezdése értelmében a létrehozandó AVCP-rendszereket csak az építési termékek családja vagy bizonyos alapvető jellemzők alapján lehet megkülönböztetni. Ezért az egyetlen módja annak, hogy meg lehessen különböztetni azokat a helyzeteket, amelyekben a tűzzel szembeni viselkedés tekintetében az 1., a 3. vagy a 4. rendszert választják, a termékek különböző alcsaládjaira való hivatkozás. A megkülönböztetésnek világosnak és egyértelműnek kell lennie, és nem zárhatja ki a határozat hatályába tartozó, a mellékletben meghatározott teljes termékcsalád egyik alcsaládját sem.
            
            
               2.A JOGI AKTUS ELFOGADÁSÁT MEGELŐZŐ KONZULTÁCIÓK
            
            
               A határozattervezetet az építési termékekkel foglalkozó tanácsadó csoport (a továbbiakban: tanácsadó csoport) 2016. június 14-i ülésén vitatta meg, amelyet egy írásbeli szakértői konzultáció követett, majd a tanácsadó csoport újabb, 2016. december 9-i ülését követően a tervezetet visszaküldték a szakértőknek egy 2016. november 25-től 2017. január 16-ig tartó írásbeli konzultáció céljából. A határozattervezet ezután a tanácsadó csoport 2017. október 3-i ülése elé került, a tagállamok és más érdekelt felek által kijelölt szakértők október 2-i előkészítő ülését követően. Végül a tervezet 2017. október 3. és 17. között még egy írásbeli szakértői konzultáció tárgyát képezte, mellyel párhuzamosan (2017. november 30-ig) került sor az ilyen termékek hibáinak okait vizsgáló felmérésre. Ezt megelőzően valamennyi tagállam lehetőséget kapott arra, hogy szakértőket jelöljön ki a konzultációban való részvételre. E szakértőkön kívül más külső érdekelt felek is részt vettek a konzultációban. A felhatalmazáson alapuló jogi aktusokról szóló egyetértési megállapodásnak megfelelően a tanácsadó csoportban megvitatott és az írásbeli konzultációhoz kapcsolódó dokumentumokat egyidejűleg továbbították az Európai Parlamentnek és a Tanácsnak. A kapott észrevételeket figyelembe vették a jogszabálytervezet szolgálatközi konzultációra bocsátandó változata véglegesítésekor. 
            
            
               A tervezet 2018. december 14. és 2019. január 11. között véleménynyilvánítás céljából elérhető volt a minőségi jogalkotási portálon, a WTO értesítésére pedig 2018. december 18. és 2019. február 16. között került sor. Hat érdekelt fél nyilvánított véleményt. Az észrevételek a jogi aktus hatálya alá tartozó termékek körének pontos meghatározását hiányolták, felhívták a figyelmet a javasolt AVCP-rendszerrel kapcsolatos nézeteltérésekre, felvetették egy megfelel/nem felel meg típusú értékelés használatának lehetőségét a termék teljesítményének meghatározásához, szóvá tették, hogy az 1. táblázat szövegezése nem eléggé átfogó, hacsak nem az a célja, hogy megkülönböztesse ezt a jogi aktust az EN 1090 szabványsorozat alá tartozó termékektől, és a tűzzel szembeni viselkedés kezelését sem találták elég átfogónak. Egyik észrevétel sem volt relevánsnak tekinthető, mivel a hatály kellően egyértelműen meghatározott, az AVCP-rendszer kiválasztása konkrét tapasztalatokon alapszik, a megfelel/nem felel meg típusú értékelés lehetősége pedig a szabványosítási munka része (így a felhatalmazáson alapuló jogi aktus szempontjából nem releváns). Az 1. táblázat valóban külön kezeli a szerkezeti hatásnak nem kitett mellvédeket az EN 1090 szabványsorozat alá tartozóktól, a tűzzel szembeni viselkedés kezelése pedig néhány tagállamban már elvárt követelményeket tükröz. Mindezekre tekintettel a Bizottság úgy döntött, hogy nem módosítja a törvénytervezetet.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A 305/2011/EU rendelet 28. cikke (2) bekezdésének és 60. cikke h) pontjának értelmében az építési termékekre vonatkozó, a 305/2011/EU rendelet V. mellékletében megállapított AVCP-rendszereket olyan bizottsági felhatalmazáson alapuló jogi aktusokkal kell megállapítani, amelyeknek az e rendelkezésekben megállapított szempontok alapján egy adott termékre, termékcsaládra, illetve alapvető jellemzőre kell vonatkozniuk.
            
            
               Az AVCP-rendszerek megállapításakor a Bizottságnak a 305/2011/EU rendelet 28. cikke (2) bekezdésének értelmében a legkevésbé költséges, de az építményekre vonatkozó valamennyi alapvető követelménynek való megfelelést lehetővé tevő rendszereket kell választania. A 305/2011/EU rendelet 60. cikke h) pontjának értelmében ennek azzal összhangban kell történnie, hogy a termék a várható élettartama során milyen hatást gyakorol a megfelelésre. 
            
            
               A határozat megfelel az arányosság elvének. Ezen okoknál fogva a határozat várhatóan az egész építőipari ágazat érdekeit fogja szolgálni.
            
            
               A BIZOTTSÁG (EU) .../... FELHATALMAZÁSON ALAPULÓ HATÁROZATA
            
            
               (2019.3.14.)
            
            
               a 305/2011/EU európai parlamenti és tanácsi rendeletnek az építési munkáknál csupán a lezuhanás megakadályozására használt, függőleges szerkezeti terhelésnek nem kitett mellvéd- és korlátszerkezetek teljesítménye állandóságának értékelésére és ellenőrzésére alkalmazandó rendszerek tekintetében történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel az építési termékek forgalmazására vonatkozó harmonizált feltételek megállapításáról és a 89/106/EGK tanácsi irányelv hatályon kívül helyezéséről szóló, 2011. március 9-i 305/2011/EU európai parlamenti és tanácsi rendeletre
                  2
                és különösen annak 28. cikke (2) bekezdésére,
            
            
               mivel:
            
            
               (1)Még nem született megfelelő határozat az építési munkáknál csupán a lezuhanás megakadályozására használt, függőleges szerkezeti terhelésnek nem kitett mellvéd- és korlátszerkezetek teljesítménye állandóságának értékelésére és ellenőrzésére vonatkozóan. Ezért meg kell állapítani, hogy az ilyen mellvéd- és korlátszerkezetek esetében mely rendszereket kell alkalmazni a teljesítmény állandóságának értékelésére és ellenőrzésére.
            
            
               (2)A jelenlegi körülmények között a szóban forgó termékek élettartama alatti viselkedésével kapcsolatos – az ilyen termékek hibáinak okait vizsgáló felmérés által is bizonyított – tapasztalatok alapján a gyártónak még a termék forgalomba hozatala előtt célszerű elvégeznie a tűzzel szembeni viselkedésen kívüli összes alapvető jellemző tekintetében nyújtott teljesítményük értékelését. Költségesebb rendszerekre nincs szükség. A tűzzel szembeni viselkedés tekintetében a szokásosan választható 1., 3. vagy 4. rendszer e termékek esetében is megfelelőnek tekinthető,
            
            
               ELFOGADTA EZT A HATÁROZATOT: 
            
            
               1. cikk
            
            
               Ez a határozat az építési munkáknál csupán a lezuhanás megakadályozására használt, függőleges szerkezeti terhelésnek nem kitett mellvéd- és korlátszerkezetekre vonatkozik.
            
            
               2. cikk
            
            
               Az 1. cikkben említett mellvéd- és korlátszerkezetek alapvető jellemzőik tekintetében nyújtott teljesítményének állandóságát a mellékletben meghatározott rendszereknek megfelelően kell értékelni és ellenőrizni.
            
            
               3. cikk
            
            
               Ez a határozat az Európai Unió Hivatalos Lapjában való kihirdetését követő huszadik napon lép hatályba.
            
            
               Kelt Brüsszelben, 2019.3.14-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 88., 2011.4.4., 5. o.
               
               
                  
                     (2)
                  
                        HL L 88., 2011.4.4., 5. o.
               
            
      
    ---documentbreak--- 
      
         
         
            
               MELLÉKLET
            
            
               A TELJESÍTMÉNY ÁLLANDÓSÁGÁNAK ÉRTÉKELÉSÉRE ÉS ELLENŐRZÉSÉRE SZOLGÁLÓ RENDSZEREK
            
            
            
               1. táblázat
            
            
               A tűzzel szembeni viselkedésen kívül minden egyéb lényeges jellemző tekintetében
            
            
            
                     
                        Termékek és tervezett felhasználás
                     
                  
                  
                     
                        Alkalmazandó rendszer
                     
                  
               
                     
                        Az építési munkáknál csupán a lezuhanás megakadályozására használt, függőleges szerkezeti terhelésnek nem kitett mellvéd- és korlátszerkezetek 
                     
                  
                  
                     
                        4
                     
                  
               
            
               2. táblázat
            
            
               Kizárólag a tűzzel szembeni viselkedés tekintetében
            
            
            
                     
                        Termékek és tervezett felhasználás
                     
                  
                  
                     
                        Termék-alcsaládok
                     
                  
                  
                     
                        Alkalmazandó rendszer
                     
                  
               
                     
                        Az építési munkáknál csupán a lezuhanás megakadályozására használt, függőleges szerkezeti terhelésnek nem kitett mellvéd- és korlátszerkezetek
                     
                  
                  
                     
                        Olyan termékek, amelyek előállításuk valamely pontosan meghatározott fázisában olyan kezelésen esnek át, amely a tűzzel szembeni viselkedésük javulását eredményezi (pl. égésgátlók hozzáadása vagy a szervesanyag-tartalom korlátozása révén)
                     
                  
                  
                     
                        1
                     
                  
               
                     
                  
                  
                     
                        Olyan termékek, amelyek esetében hatályos európai jogalap létezik, amely szerint a tűzzel szembeni viselkedésük osztályozása vizsgálat nélkül történik
                     
                  
                  
                     
                        4
                     
                  
               
                     
                  
                  
                     
                        Más alcsaládokba nem tartozó termékek 
                     
                  
                  
                     
                        3